PREDKLADACIA  SPRÁVA

	Návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a o zmene a doplnení zákona č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov je vypracovaný mimo Plánu legislatívnych úloh vlády Slovenskej republiky na rok 2004.
	Účelom predloženého návrhu zákona sú v čl. I zmeny a doplnenia  zákona                č. 461/2003 Z. z. o sociálnom poistení v znení neskorších predpisov, ktoré vyplynuli z poznatkov doterajšej aplikačnej praxe a v čl. II zmeny a doplnenia, ktorými sa  v zákone      č. 43/2004 Z. z. o starobnom dôchodkovom sporení  a o zmene a doplnení niektorých zákonov v znení neskorších predpisov upravuje najmä register zmlúv o starobnom dôchodkovom sporení vedený Sociálnou poisťovňou,  možnosť prestupu sporiteľa z jednej dôchodkovej správcovskej spoločnosti do inej dôchodkovej správcovskej spoločnosti v súvislosti s vypustením poplatku za prestup sporiteľa, navrhuje sa definícia primeranosti vlastných zdrojov dôchodkovej správcovskej spoločnosti a spresňuje sa definícia aktív, ktoré môžu dôchodkové správcovské spoločnosti nadobúdať do majetku v dôchodkových fondoch, z dôvodu zvýšenia ochrany majetku sporiteľa v dôchodkovom fonde sa upravujú obchody s finančnými derivátmi a odstraňujú sa niektoré legislatívnotechnické nedostatky.  
	Zmeny a doplnenia navrhované v čl. I v roku 2005 nemajú dopad na štátny rozpočet, pretože vyčíslené výdavky na valorizáciu sociálnych dôchodkov budú zabezpečené v rámci navrhovaného objemu finančných prostriedkov účelovo určených na nesystémové dávky sociálneho poistenia. Dopad na rozpočet Sociálnej poisťovne je v roku 2005 v sume 187 mil. Sk. Zmeny navrhované v čl. II nemajú dopad na štátny rozpočet, rozpočty obcí ani vyšších územných celkov.
	Legislatívna rada vlády Slovenskej republiky prerokovala návrh zákona                    21. septembra 2004 a pripomienky ňou uplatnené sú zapracované v návrhu zákona.